หยุดมโน! รมว.ท่องเที่ยวและกีฬา เบรกแผนหยุดยาว 24-27 ก.ย.นี้
หยุดมโน! รมว.กระทรวงการท่องเที่ยวและกีฬา เบรกแผนวันหยุดยาว 24 - 27 ก.ย.นี้ ชี้ยังไม่จำเป็น เหตุสถานการณ์ท่องเที่ยวดีขึ้น - อาจกระทบแรงงานภาคอุตสาหกรรม
17 ส.ค. 2559

ผู้สื่อข่าวรายงานว่า เมื่อวันที่ 16 ส.ค.59 นางกอบกาญจน์ วัฒนวรางกูร รัฐมนตรีว่าการกระทรวงการท่องเที่ยวและกีฬา เปิดเผยว่า ได้เตรียมหารือกับหน่วยงานภาครัฐที่เกี่ยวข้องเพื่อขอความคิดเห็นเรื่องวันหยุดพิเศษกระตุ้นการท่องเที่ยวในวันที่ 24-27 ก.ย.นี้ เนื่องจากมองว่ายังไม่มีความจำเป็นมากนัก ขณะเดียวกันสถานการณ์การท่องเที่ยวเริ่มเปลี่ยนแปลงไปในทางที่ดีขึ้น
ทั้งนี้ ส่วนตัวมองว่าเรื่องดังกล่าวอาจจะมีผลกระทบกับแรงงานในภาคอุตสาหกรรมต่างๆ ถึงแม้ว่ามาตรการวันหยุดจะเปิดโอกาสให้เพียงข้าราชการหรือรัฐวิสาหกิจเท่านั้นที่ได้รับสิทธิ์ แต่ในส่วนของภาคแรงงานเอกชน ก็จะต้องมีข้อเรียกร้องต่าง ๆ เช่นกัน ดังนั้นสิ่งสำคัญคือ ควรจะมองเรื่องการเตรียมความพร้อม เช่น มาตรการดูแลและเตรียมความพร้อมดูแลความปลอดภัยของนักท่องเที่ยวมากกว่า
อย่างไรก็ตามในช่วงหยุดวันแม่แห่งชาติที่ผ่านมา พบว่า ภาพรวมตลาดคนไทยยังท่องเที่ยวในประเทศ ประมาณ 1.96 ล้านคน เพิ่มขึ้นร้อยละ 7.8 เมื่อเทียบกับช่วงเดียวกันของปีก่อน สร้างรายได้ประมาณ 8.4 พันล้านบาท หรือคิดเป็นร้อยละ 10.46ส่วนนักท่องเที่ยวต่างชาติมีจำนวน 3.08 แสนคน เพิ่มร้อยละ 6 สร้างรายได้ 1.48 หมื่นล้านบาท เพิ่มขึ้นร้อยละ 6